b'\n_START_ARTICLE_\nBenedikt Doll\n_START_SECTION_\nArvokilpailut\n_START_PARAGRAPH_\nNuorten MM-kisoista Doll saavutti nelj\xc3\xa4 MM-kultaa viestist\xc3\xa4 (2008\xe2\x80\x932011) ja yhden hopean normaalimatkalta (2011). EM-kilpailuista h\xc3\xa4n on saavuttanut kultaa viestist\xc3\xa4 (2011) ja takaa-ajosta (2013), hopeaa pikakilpailusta (2011 ja 2013), takaa-ajosta (2011) ja normaalimatkalta (2014) sek\xc3\xa4 pronssia viestist\xc3\xa4 (2014)._NEWLINE_Kontiolahden MM-kilpailuissa 2015 Doll oli pikakilpailussa kymmenes. Oslon MM-kilpailuissa 2016 h\xc3\xa4n hiihti toisen osuuden hopeaa saaneessa Saksan viestijoukkueessa sek\xc3\xa4 sijoittui normaalimatkalla 13:nneksi. Hochfilzenin MM-kilpailuissa 2017 h\xc3\xa4n voitti nolla-ammunnalla kultaa pikakilpailussa 0,7 sekunnin erolla Johannes Thingnes B\xc3\xb8h\xc3\xb6n. Yhteisl\xc3\xa4hd\xc3\xb6ss\xc3\xa4 h\xc3\xa4n oli yhdeks\xc3\xa4s ja takaa-ajokilpailussa yhdestoista._NEWLINE_Doll saavutti Pyeongchangin olympialaisissa 2018 pronssia takaa-ajokilpailusta, johon h\xc3\xa4n starttasi pikakilpailun j\xc3\xa4lkeiselt\xc3\xa4 kuudennelta sijalta. Miesten viestiss\xc3\xa4 h\xc3\xa4n hiihti toisen osuuden Saksan pronssijoukkueessa. Yhteisl\xc3\xa4ht\xc3\xb6kilpailussa h\xc3\xa4n oli viides. \xc3\x96stersundin MM-kilpailuissa 2019 h\xc3\xa4n saavutti hopeaa viestiss\xc3\xa4 ja sekaviestiss\xc3\xa4. Yhteisl\xc3\xa4hd\xc3\xb6ss\xc3\xa4 h\xc3\xa4n sijoittui kahdeksanneksi, normaalmatkalla kymmenenneksi, pikakilpailussa 11:nneksi ja takaa-ajossa 12:nneksi.\n_START_SECTION_\nMaailmancup\n_START_PARAGRAPH_\nDoll debytoi ampumahiihdon maailmancupissa vuonna 2012 Hanti-Mansijskin pikakilpailussa ollen 32:s. N\xc3\xa4in ollen h\xc3\xa4n saavutti heti uransa ensimm\xc3\xa4iset maailmancupin pisteet._NEWLINE_Doll saavutti ensimm\xc3\xa4iset palkintosijansa maailmancupissa oltuaan maaliskuussa 2015 Hanti-Mansijskissa kolmas pikakilpailussa ja toinen takaa-ajokilpailussa. Kaudella 2015\xe2\x80\x932016 h\xc3\xa4n oli toinen Canmoren yhteisl\xc3\xa4hd\xc3\xb6ss\xc3\xa4 ja kahdeksas maailmancupin kokonaiskilpailussa. Hochfilzenin pikakilpailun maailmanmestaruus kaudella 2016\xe2\x80\x932017 oli samalla h\xc3\xa4nen ensimm\xc3\xa4inen maailmancupin osakilpailuvoittonsa. Kaudella 2017\xe2\x80\x932018 h\xc3\xa4n sijoittui kokonaiskilpailussa yhdeks\xc3\xa4nneksi ja yhteisl\xc3\xa4ht\xc3\xb6cupissa kolmanneksi. Kaudella 2018\xe2\x80\x932019 h\xc3\xa4n oli kolmas Hochfilzenin ja Ruhpoldingin pikakilpailuissa sek\xc3\xa4 Oslon yhteisl\xc3\xa4hd\xc3\xb6ss\xc3\xa4. Maailmancupin kokonaiskilpailussa h\xc3\xa4n sijoittui seitsem\xc3\xa4nneksi, pikakilpailun cupissa nelj\xc3\xa4nneksi ja yhteisl\xc3\xa4ht\xc3\xb6cupissa viidenneksi.'